
COMUNICAT DE PRESĂ

COMUNICAT DE PRESĂ – SCAB

CNAB: ÎMPRUMUT DE PESTE 600 DE MILIOANE DE EURO, DATORIE ISTORICA LASATĂ MOSTENIRE PENTRU SALARIAȚI

În timp ce angajaților CNAB li se cer în continuare sacrificii, conducerea companiei pregătește, potrivit informațiilor de care dispunem, contractarea unui împrumut de peste 600 de milioane de euro, garantat prin cedarea unei părți substanțiale din profitul companiei. 

Cine își asumă răspunderea? Cine a evaluat riscurile? Și cine a întrebat salariații, cei care produc aceste rezultate, dacă sunt de acord ca viitorul lor și al companiei să fie angajat într-o asemenea operațiune?

Într-un context aviatic tot mai dificil, în care scumpirea kerosenului pune presiune asupra companiilor aeriene, iar riscurile economice cresc, este aceasta prudență financiară sau o aventură ale cărei consecințe le-am putea suporta cu toții?

Poate că unii se întreabă de ce CNAB nu apare încă pe lista companiilor de stat cu datorii uriașe. Răspunsul ironic ar putea fi: „Mai e timp!” dacă se merge așa. Chiar ne dorim să ajungem să discutăm despre CNAB în aceeași cheie în care discutăm astăzi despre TAROM?

CNAB se numără printre companiile importante ale României, cu o contribuție semnificativă la bugetul statului. În perspectiva creșterii tarifelor aeroportuare în 2027 și a majorării preconizate a veniturilor, considerăm inacceptabil ca salariaților să li se ceară sacrificii, în loc să li se recunoască munca.

În plină negociere a CCM, SCAB solicită:

- Menținerea integrală a drepturilor existente
- Indexarea urgentă a salariilor (Actualizarea cu rata inflației nu s-a realizat de 3 ani);
- Corectarea discrepanțelor salariale nejustificate;
- Actualizarea valorică a tichetelor de masă
- Actualizarea sumelor pentru transport.

Nu cerem privilegii. Cerem respect și echitate!

Domnilor decidenți, pentru împrumuturi de sute de milioane de euro există soluții. Pentru drepturile salariaților există doar restricții?

Solicităm conducerii CNAB și Ministerului Transporturilor transparență deplină privind împrumutul, riscurile asumate și impactul asupra viitorului companiei.

CNAB nu este proprietatea vremelnică a unei conduceri. Este o companie strategică a României, construită și susținută prin munca oamenilor săi!


Implicare și responsabilitate, nu nepăsare! 


Cu considerație,

Sindicatul Companiei Aeroporturi București – SCAB
„Partener pentru performanță. Garant al respectului pentru oameni.”

Președinte: Ștefan Mladin

